Tau-palasset

Tau-palasset (fransk: Palais du Tau) i Reims i Frankrike, var erkebiskopen av Reims palass. En stor gallo-romersk villa la på denne tomta på 500- og 600-tallet; det ble senere utviklet til et karolingisk palass. Navnet «Tau-palasset» er først kjent fra 1131, og har sammenheng med bygningens T-formede plan. (T = Tau i det greske alfabetet). Den eldste gjenværende bygningsdelen er kapellet fra 1207. Bygningen gjennomgikk en renovering i gotisk stil mellom 1498 og 1509, og fikk senere sin nåværende barokkstil mellom 1671 og 1710 av Jules Hardouin-Mansart og Robert de Cotte. En brann 19. september 1914 ødela palasset, og det ble ikke restaurert før etter 1945. Palasset assosieres med det franske monarkiet ettersom Frankrikes konger ble kronet i domkirken Notre-Dame de Reims, som er nabobygget. Palasset var residens og omkledningskammer for kongene før kroningsseremoniene. Bankettene etter kroningen ble også holdt her; den eldste kjente kroningsbanketten fant sted i 990, den siste i 1825. Et museum med gjenstander fra katedralen, Musée de l'Œuvre, ble åpnet i 1972. Eksterne lenker Offisielt nettsted (en) Palace of Tau – kategori av bilder, video eller lyd på Commons (en) Palais du Tau – galleri av bilder, video eller lyd på Commons kunsthistorie.com Bilder fra Reims